Flaminkkuikens terug na KamfersdamDié jong kleinflaminke, wat op Mike Bolhuis se kleinhoewe buite Pretoria grootgemaak is, sal binnekort na Kamfersdam in Kimberley teruggekeer. Foto: Mike Bolhuis – Flamingo Project Facebook-blad. Sowat 130 jong kleinflaminke het Woensdag per vliegtuig van Durban en Pretoria na Kamfersdam in Kimberley teruggekeer na ŉ komplekse reddingspoging van die kuikens, wat twee en ŉ halwe maande geduur het. Nog ŉ verdere 800 sal ook in die volgende paar weke na Kimberley teruggevlieg word en by die ander jong flaminke aansluit. Luidens berigte het die dam in die tussentyd voller geloop nadat Kimberley mildelik reën gehad het. Die Kimberley Ekapa Mining (KEM) het ook die Sol Plaatje-munisipaliteit gehelp om meer gesuiwerde rioolwater in die dam terug te pomp wat die watervlakke van die dam laat styg het en omstandighede vir die flaminkkolonie verbeter het. Daar word gereken dat daar nou weer sowat 5 000 wilde kleinflaminkkuikens is, wat hulle ook weer op die dam kom vestig het nadat die droogte gebreek het. Mike Bolhuis, ŉ private speurder van die Jakarandastad en liefhebber van die voëlspesies, het op 24 Januarie ŉ reddingspoging saam met die Saam Staan Kimberley-groep van stapel gestuur nadat die kuikens se ouers hulle neste einde Januarie en Februarie verlaat het weens ŉ uitgerekte droogte en gebrek aan water in dié dam in die Noord-Kaap. Bolhuis het Vrydag aan Maroela Media gesê hy het nie genoeg woorde om sy hele ervaring met die reddingspoging te beskryf nie. “Ek is trots om dit te kon regkry om soveel van hierdie kuikens te red, maar ek gaan hierdie voëls ook vreeslik mis. Hulle het diep in hart gekruip. “ŉ Mens kan jou verkyk aan hierdie voëltjies en hoe hulle met hulle snawels die water filtreer terwyl hulle die water met hulle pote omroer. Niemand kon hulle dit leer nie, hulle is net eenvoudig reg hiervoor ontwerp,” vertel Bolhuis. Hy het net lof vir elke veearts, bewaringsbeampte, aktivis, vrywilliger en skoonmaker wat by tye 24 uur, sewe dae in ŉ week, gewerk het om te verseker dat die flaminke versorg en veilig is. Volgens dr. Katja Koeppel, ŉ wildleweveearts van Onderstepoort, gaan al die flaminke wat die reddingspoging in Januarie oorleef het, stelselmatig binne die volgende weke op Kamfersdam naby die wilde kuikens vrygelaat. Die flaminke is met hul aankoms in Kimberley geweeg, gemeet en gering. Die swaarste kuiken het 1,4 kg geweeg en die gemiddelde gewig was 900 g. Die vlerkspan van die kuikens was tussen 100 en 240 mm. Al die data van die jong flaminke is elektronies vasgelê. Kuikens met die grootste vlerkspan is die sterkste en het al hulle primêre vere wat beteken hulle sal binnekort kan vlieg. Volgens Bolhuis verskil die kleinflaminke in ouderdom, gewig en grootte en daarom moet kundiges die voëls individueel beoordeel om te verseker dat hulle elkeen gereed is om self in die natuur te oorleef. “ŉ Mens kan jou verkyk aan hierdie voëltjies en hoe hulle met hulle snawels die water filtreer terwyl hulle die water met hulle pote omroer. Niemand kon hulle dit leer nie, hulle is net eenvoudig reg hiervoor ontwerp,” vertel Bolhuis. Foto: Mike Bolhuis – Flamingo Project Facebook-blad. Hy sê daar word hard op Kimberley gewerk om te verseker die voëls kan suksesvol terug in die natuur geïntegreer word. “In die tussentyd word daar net so hard gewerk by die geakkrediteerde instansies om te verseker die kuikens word reg grootgemaak vir hulle vrylating later in Kimberley. “Dit is waarom dit vir ons steeds belangrik is dat al die geld wat aan verskillende instellings vir die flaminkprojek geskenk word, wel by die flaminke uitkom.” Bolhuis sê dit is waarom ŉ nie‑winsgewende organisasie vir die reddingspoging geskep is waar donasies geskenk kan word. “Die rekeninge van die verskillende geakkrediteerde instansies sal uit hierdie poel van donasies betaal word.” Die private speurder sê hy glo ook nie hierdie projek gaan ŉ eenmalige gebeurtenis wees nie. “Ek sal hierdie projek deursien tot hierdie voëls vlieg. Ek sal graag by Kamfersdam betrokke wil bly en verhoed dat so iets ooit weer gebeur. “Dit is belangrik dat ons voorsorgmaatreëls hiervoor tref. Daar is al van 2016 gewaarsku dat die dam en sy flaminkekolonie op ŉ ekologiese ramp afstuur en niemand het iets gedoen nie. “Ek sien dit as ŉ misdaad as ŉ mens sien ŉ dier het seer of is verstrengel en jy help nie daardie dier nie. Daar is byna nie meer ŉ plek waar die mens nie beheer, toesig of invloed in die natuur het nie en daarom is dit ons verantwoordelik om in te tree as iets soos ŉ droogte uitbreek,” het Bolhuis bygevoeg.